На основу члана 37. Статута Града Ниша (''Службени лист Града Ниша'', број 88/08 и 143/2016) и члана 7. став 2. Одлуке о оснивању Јавне предшколске установе „Пчелица“ Ниш („Службени лист Града Ниша“, број 5/2018– пречишћен текст), Скупштина Града Ниша на седници одржаној \_\_\_\_\_\_\_\_\_\_ 2018. године, донела је

**Р Е Ш Е Њ Е**

I **ДАЈЕ СЕ САГЛАСНОСТ** на Годишњи план рада Јавне предшколске установе "Пчелица" Ниш за радну 2018/2019 годину број 9299 од 22.10.2018. године, који је донео Управни одбор Установе.

II Годишњи план рада Јавне предшколске установе "Пчелица" Ниш за радну 2018/2019. годину реализоваће се у складу са Финансијским планом ове Установе за 2018. годину и Финансијским планом за 2019. годину у складу са Одлуком о буџету Града Ниша.

III Решење доставити Градском већу Града Ниша, Јавној предшколској установи ''Пчелица'' Ниш, Градској управи Града Ниша - Секретаријату за образовање и Секретаријату за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_\_\_\_

**СКУПШТИНА ГРАДА НИША**

**Председник**

**Мр Раде Рајковић**

***О б р а з л о ж е њ е***

Правни основ за доношење Годишњег плана рада за радну 2018/2019 годину садржан је у члану 37. тачка 20. Статута Града Ниша ("Службени лист Града Ниша", број 88/08 и 143/2016), којим је прописано да Скупштина Града Ниша разматра извештај о раду и даје сагласност на програм рада корисника буџета.

Чланом 5. Одлуке о оснивању Јавне предшколске установе ''Пчелица“ Ниш, је прописано да Управни одбор доноси годишњи план рада Установе уз сагласност Скупштине Града Ниша.

Годишњи планови рада за предшколске установе се доносе за школску, а не календарску годину, док се финансијски планови доносе за календарску годину у складу са Одлуком о буџету Града Ниша.

У складу са Законом о основама система образовања и васпитања Управни одбор Установе донео је Годишњи план рада Јавне предшколске установе "Пчелица" Ниш за радну 2018/2019 годину број 9299 од 22.10.2018. године.

У Годишњем плану рада су дати основни подаци о Установи, подаци о приоритетним циљевима и задацима на остваривању програма, подаци о материјалним условима за остваривање делатности, употреба језика, облици рада са децом, наведени су сви васпитно образовни програм и задаци на реализацији основа програма васпитно – образовног рада, програми и услуге, програми сарадње, организација рада у Установи, програми и планови рада стручних органа, планови рада органа управљања, календар васпитно образовног рада и праћење и вредновање остваривања предшколског програма Установе.

Основна делатност Установе реализује се кроз организовање целодневног боравка деце и исхране, васпитно-образовне, превентивно-здравствене и социјалне функције, припремног предшколског програма у години пред полазак у школу, рада у II смени и рада у болничким групама.

Кроз основну делатност реализују се задаци који изражавају суштину и карактер васпитно-образовне, превентивно-здравствене и социјалне функције друштвене бриге о деци предшколског узраста.

Установа планира да основну делатност обавља у 26 вртића са целодневним и полудневним боравком. Припремни предшколски програм у години пред полазак у школу биће организован и у просторијама при основним школама, месним канцеларијама и Клиничком центру Ниш. Установа за обављање делатности користи и зграду заједничких послова, кухињу „Младост“ и 23 малопродајна објекта.

Овим Програмом је предвиђено да ће предшколским васпитањем и образовањем бити обухваћено укупно 6584 детета, сврстаних у 269 група, од чега:

* у јасленом узрасту (6-36 месеци) 1110 деце у 56 група;
* у целодневном боравку у вртићу (3 - 5,5 година) 3501 дете у 121 групи;
* у припремном предшколском програму (5,5 - 6,5 година) у целодневном боравку 1176 деце у 40 група;
* у припремном предшколском програму у полудневном боравку (у вртићима и прилагођеним просторима) 687 деце у 44 групе.
* Васпитно образовним радом са децом из маргинализованих група биће обухваћено 20 деце у 2 групе.
* Васпитно образовним радом са децом на дужем болничком лечењу биће обухваћено 90 деце у 6 група.

Годишњим планом рада су планирани и специјализовани и пригодни програми и манифестације као што су Фестивал дечије музике „Златна пчелица“ ( који је и стална градска манифестација у области културе), Програм„Дечије играрије“, Програм „Јесењи и пролећни карневал“, Програм „Ускршњи концерт“, Програм „Дечији маскенбал“, Програм „Дечије позоришне чаролије“, Програм „Свечана академија“ и други пригодни програми.

Установа поред основне обавља и проширене делатности у складу са решењем Министарства просвете, науке и технолошког развоја о испуњености прописаних услова за обављање проширене делатности.

Градоначелник Града Ниша је образовао Радну групу са задатком да предузме радње које воде трајној консолидацији рада Јавне предшколске установе „Пчелица“ Ниш.

У току су активности на утврђивању рентабилности пословања проширених делатности, што ће у складу са мерама које из тога проистекну, вероватно условити реорганизацију рада Установе и измену плана рада.

Имајући у виду да је Годишњи план рада сачињен у складу са законом, прописима Града и циљевима оснивања Установе, предлаже се доношење Решења о давању сагласности на Годишњи план рада Јавне предшколске установе "Пчелица" Ниш за радну 2018/2019 годину.

**Секретаријат за образовање**

СЕКРЕТАР

Марина Костић